CELEX: 32020D0181
Language: bg
Date: 2020-02-07 00:00:00
Title: Решение за изпълнение (ЕС) 2020/181 на Комисията от 7 февруари 2020 година относно някои временни защитни мерки във връзка с африканската чума по свинете в Гърция (нотифицирано под номер С(2020) 799) (само текстът на гръцки език е автентичен) (текст от значение за ЕИП)

10.2.2020   
               
               
                  BG
               
               
                  Официален вестник на Европейския съюз
               
               
                  L 37/8
               
            
         РЕШЕНИЕ ЗА ИЗПЪЛНЕНИЕ (ЕС) 2020/181 НА КОМИСИЯТА
         от 7 февруари 2020 година
         относно някои временни защитни мерки във връзка с африканската чума по свинете в Гърция
         (нотифицирано под номер С(2020) 799)
         (само текстът на гръцки език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 3 от нея,
         като взе предвид Директива 90/425/ЕИО на Съвета от 26 юни 1990 г. относно ветеринарните проверки, приложими при търговията в Съюза с определени видове живи животни и продукти с оглед завършване на изграждането на вътрешния пазар (2), и по-специално член 10, параграф 3 от нея,
         като има предвид, че:
         
                     (1)
                  
                  
                     Африканската чума по свинете е инфекциозна вирусна болест по домашните и дивите свине, която може да окаже сериозно въздействие върху рентабилността на свиневъдството и да има отрицателни последици за търговията в рамките на Съюза и за износа към трети държави.
                  
               
                     (2)
                  
                  
                     При поява на огнище на африканската чума по свинете съществува риск болестотворният агент да се разпространи към други свиневъдни обекти и към диви свине. По този начин той може да се разпространи от една държава членка към друга държава членка и към трети държави посредством търговията с живи свине или с продукти от тях.
                  
               
                     (3)
                  
                  
                     В Директива 2002/60/ЕО на Съвета (3) са определени минималните мерки, които да се прилагат в рамките на Съюза за борба с африканската чума по свинете С член 9 от Директива 2002/60/ЕО се предвижда създаването на защитни и надзорни зони при поява на огнища на посочената болест, когато трябва да се прилагат мерките, установени в членове 10 и 11 от същата директива.
                  
               
                     (4)
                  
                  
                     Гърция уведоми Комисията за текущата обстановка във връзка с африканската чума по свинете на нейната територия и в съответствие с член 9 от Директива 2002/60/ЕО създаде защитни и предпазни зони, в които да се прилагат мерките по член 10 и 11 от същата директива.
                  
               
                     (5)
                  
                  
                     С цел да се предотврати излишно затрудняване на търговията в рамките на Съюза и да се избегнат необосновани бариери пред търговията от трети държави, е необходимо да се опишат на равнището на Съюза областите, създадени като предпазни и надзорни зони във връзка с африканската чума по свинете в Гърция, съвместно с тази държава членка.
                  
               
                     (6)
                  
                  
                     Поради тази причина, до провеждането на следващото заседание на Постоянния комитет по растенията, животните, храните и фуражите, в приложението към настоящото решение следва да бъдат посочени областите, определени като защитни и надзорни зони в Гърция, и да се определи продължителността на тази регионализация.
                  
               
                     (7)
                  
                  
                     Настоящото решение подлежи на преразглеждане на следващото заседание на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Гърция гарантира, че защитните и надзорните зони, създадени в съответствие с член 9 от Директива 2002/60/ЕО, включват най-малко зоните, посочени като предпазни и надзорни зони в приложението към настоящото решение.
         
         
            Член 2
            Настоящото решение се прилага до 6 април 2020 г.
         
         
            Член 3
            Адресат на настоящото решение е Република Гърция.
         
         
            Съставено в Брюксел на 7 февруари 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 395, 30.12.1989 г., стр. 13.
         
            (2)  ОВ L 224, 18.8.1990 г., стр. 29.
         
            (3)  Директива 2002/60/ЕО на Съвета от 27 юни 2002 г. за определяне на специфични разпоредби за борба с африканската чума по свинете и за отмяна на Директива 92/119/EИО относно болестта на Тешен и африканската чума по свинете (ОВ L 192, 20.7.2002 г., стр. 27).
      
      
         
            ПРИЛОЖЕНИЕ
            
                        Гърция
                     
                     
                        Области, посочени в член 1
                     
                     
                        Дата, до която се прилагат мерките
                     
                  
                        Защитна зона
                     
                     
                        Municipality of Visaltias (Serres Regional Unit)
                     
                     
                        6 април 2020 г.
                     
                  
                        Надзорна зона
                     
                     
                        In Thessaloniki Regional Unit:
                        
                                    —
                                 
                                 
                                    Municipality of Lagada,
                                 
                              
                                    —
                                 
                                 
                                    Municipality of Volvis.
                                 
                              In Serres Regional Unit:
                        
                                    —
                                 
                                 
                                    Munipality of Iraklia,
                                 
                              
                                    —
                                 
                                 
                                    Municipality of Serron,
                                 
                              
                                    —
                                 
                                 
                                    Municipality of Amfipolis,
                                 
                              
                                    —
                                 
                                 
                                    Municipality of Emmanouil Pappa,
                                 
                              
                                    —
                                 
                                 
                                    Municipality of Neas Zichnis.
                                 
                              
                     
                        6 април 2020 г.